Kaarfriis

**Kaarfriis**, **ümarkaarfriis** (saksa keeles *Rundbogenfries*, *Bogenfries*, prantsuse keeles *bande lombarde*, inglise keeles *lombard band*, *Lombardy frieze*, itaalia keeles *archetti pensili* – 'rippkaarekesed') on keskaja arhitektuurile iseloomulik friisitüüp. See on horisontaalne seinadekoor, mis koosneb reana paiknevatest väikestest ümarkaartest. Kaared on muu seinapinna suhtes rohkem või vähem eenduvad ja nende kannad toetuvad väikestele konsoolidele.

Nagu kõik keskaja friisi- ja ehisliistutüübid, on ka kaarfriis mõeldud ehitiste lageda seinapinna kaunistamiseks ja liigendamiseks. Romaani arhitektuuris ühendab ümarkaarfriis sageli välismüüre liigendavaid liseene, harvem poolsambaid. Sage on ka kaarfriisi asetus vahekarniisi või katuseräästa all, ehtimas hoone fassaadi, pikiseinu või apsiide. Pikiseina kaunistusena on mitu kaarfriisi mõnikord paigutatud ülestikku nii, et iga kõrgem eendub madalamal asuvast.

Kolmnurkset viilu ääristav kaarfriis võib paikneda fassaadil kahel erineval viisil. Ühel juhul on kaarte keskjooned maapinnaga risti ning konsoolid asuvad eri kõrgustel vastavalt viilu kaldele. Teisel juhul on kaarte keskjooned perpendikulaarsed viilu servaga, kuid maapinna suhtes nurga all.

Nagu sakkfriis, võib ka kaarfriis markeerida romaani kirikute tornide korruseid. Sageli on ta kombineeritud veel mõne muu friisitüübiga, näiteks sakkfriisiga, täringfriisiga või begunetsiga (vene *бегунец*, saksa *Winkelfries*), mis paikneb kaarfriisi kohal. Kaarfriisi kaared võivad omakorda olla kaunistatud mõne ehisvöödiga, raidmotiive võib olla paigutatud kaarte sisse või on kaarekandu toetavad konsoolid kujundatud raiddekooriga.

### Sõnavara
Enamasti mõistetakse kaarfriisi all kitsamalt ümarkaarfriisi, mis on kõige vanem ja kõige enam levinud kaarfriisitüüp, eriti romaani keeli rääkivates maades.
Ristkaarfriis esineb sõltumatult tekkinuna Itaalia romaani arhitektuuris küllaltki varakult ümarkaarfriisi kõrval.

Ingliskeelses vanemas arhitektuurikirjanduses kasutatakse kaarfriisi tähistamiseks väljendit *arched corbel-table* 'kaartega konsoolkarniis'. Ka prantsuskeelne vanem arhitektuurikirjandus käsitleb kaarfriisi koos konsoolidele toetuva karniisiga, mitte ei vaatle seda eraldi dekoorielemendina.

### Kaarfriisi päritolu ja ajalugu
Kaarfriisi oletatav eelkäija on petikarkaad, mis esineb juba Vana-Rooma ja Bütsantsi ehitistes. Esimesed ümarkaarfriisid kujundati hoonetele 11. sajandi algul Põhja-Itaalias Lombardias (mitmes Euroopa keeles nimetatakse kaarfriisi *lombardia friisiks* või *lombardia kaarteks*) ja sealt levis see friisitüüp kiiresti Lõuna-Prantsusmaa ja Kataloonia romaani arhitektuuri, seejärel aga 11.–12. sajandi jooksul üle kogu Euroopa.

Gooti arhitektuurile iseloomulikud kaarfriisid on teravkaarsed või kolmiksiirkaarsed. Üldiselt tuleb gootikas kaarfriisi ette tuntavalt harvem kui romaanikas ning enamasti on see iseloomulik Saksamaa ja Põhjamaade tellisgootikale.

Renessanssarhitektuuris ja renessansile järgnenud stiilides kaob kaarfiis täiesti ning ilmub uuesti 19. sajandi historitsismiperioodil, keskaegsest arhitektuurist inspireeritud uusromaanikas ja uusgootikas.

### Kaarfriisi tüübid
* Ümarkaarfriis (romaani arhitektuuris)
* Ristkaarfriis (mauri ja romaani arhitektuuris)
* Kolmiksiirkaarfriis ehk ristikkaarfriis (romaani ja gooti arhitektuuris)
* Teravkaarfriis (gooti arhitektuuris)
* Kolmnurkkaarfriis, mida mõnikord vaadeldakse kaarfriisi ühe erijuhtumina (romaani ja gooti arhitektuuris)

## Pildid
### Ümarkaarfriis

Pieve di Corsignano4.JPG|Maapinna suhtes viltused kaarfriisikaared viilu servas. Pieve di Corsignano, Pienza, Siena, Itaalia
Como, san fedele, retro 01.JPG|Como San Fedele basiilika tagauks maapinna suhtes vertikaalsete, eri kõrgustel paiknevate kaartega. Como, Lombardia, Itaalia
Façana Església Sant Jaume de Frontayà (modificat).jpg|Frontayà Sant Jaume kiriku fassaad. Berguedà, Kataloonia, Hispaania
San Pedro de Galligants. Claustro (s. XII).jpg|Kaarfriis ristikäigu kohal, San Pedro de Galligants' kloostri siseõu. Girona, Kataloonia, Hispaania
Perazancas de Ojeda Ermita San Pelayo 185.JPG|Kaarfriis seda katkestava ümarturbaga ning turpa järgiva sakkfriisi ja täringfriisiga. Ermita de San Pelayo, Castilla-Leon, Hispaania
Sancta Jerusalem di Bologna. Quarta Chiesa, S. Sepolcro, vista dal Cortile di Pilato. - panoramio.jpg|Ristkaarfriis ning kolmnurkkaarfriis hulknurkse San Sepochro kiriku seinal, ristikäigu seintel ümarkaarfriis. Bologna San Stefano kirikutekompleksi siseõu, Emilia Romagna, Itaalia
Galluskirche Brenz 14.jpg|Kaarfriis kooriseinal ja külgapsiidil. Püha Galluse kirik, Brenz, Baden-Württemberg, Saksamaa
Pereslavl Cathedral detail.JPG|Kaarfriis Pereslavl-Zalesski Issandamuutmise katedraali apsiidiseinal. Vladimiri oblast, Venemaa


### Muid kaarfriise

Pilt:Limburg an der Lahn, Dom, Ansicht von Westen-20160922-007.jpg|Ristikkaarfriis toomkiriku läänefassaadil. Limburg an der Lahn, Hessen, Saksamaa
Pilt:St. Peter und Paul (Günz) 02.JPG|Ristikkaarfriis Günzi Peetruse ja Pauluse kirikul, Baierimaa, Saksamaa
Pilt:2012.02.25.114315 Marienkirche Wismar.jpg|Wismari Maarja kiriku teravkaarsed ristikkaarfriisid. Saksamaa
Pilt:Jerichow Klasztor Norbertanow 001.jpg|Ristkaarfriisid Jerichow' kloostrikiriku idaseinal ja apsiididel. Saksamaa
Pilt:4476 - Piacenza - Il Gotico - Polifore - Foto Giovanni Dall'Orto 14-7-2007.jpg|Ristkaarfriis Piacenza Palazzo Comunale seinal. Itaalia 
Pilt:Tartu_Cathedral_History_Museum.JPG|Teravkaarfriisid Tartu toomkiriku kooriseinal
Pilt:Torma kirik1.jpg|Torma kirik uusgooti teravkaarfriisiga katusekarniisi all
Pilt:Tartu asv2022-04 img14 University Church.jpg|Rosettidega ümarkaarfriis endise Tartu Ülikooli kiriku historitsistlikul hoonel


## Vaata ka
* Friis
* Romaani arhitektuur
* Gooti arhitektuur

## Viited

## Välislingid
* Peter Huberti artikkel kaarfriisi kujunemisest ja arenguloost